Algatuseks viriseda omaette kaheksa kuud, et soovitud mosaiik on tellitav. Kui plaat nädalaga kohale laekunud, võtta  klaasmosaiik, kott plaadisegu, käärid ja plaadikamm. Segu kokku segada, mosaiik parajaks lõigata. Esimene ruut loodida paika ja ülejäänu selle järgi panna. Kolm tundi vaeva ja kaks ruutmeetrit plaate on seinas. Voila!  Tulemus igati oki - vähemalt sama korralik, kui tulen-homme-teen-ära töömeestel. Eilne külaline arvas, et nälga ma ei tohiks jääda - plaatimistöö olevat käpas.  Allesjäänud raha... selle investeerime jätkuvasse puhkusesse:)    ************  Valge Daami etendus Haapsalus  oli halenaljakas. Paigast ära heli ning liigne ilmekus meenutas stseene kultusfilmist "Malev". Etenduse läbiviimise koht asus sellel aastal mitte peaväljakul vaid kiriku kõrval platsil. Istepalgid on suisa ohtlikult libedale nõlvale paigutatud.  Täiskuu paistis heledalt, kui nina Tallinna Poole tagasi keerasime. Unine Notsu väitis, et tema ikka päris täpselt aru ei saanud, milline neist kisakõridest see daam oli.